
Consorci de Museus

El CCCC de València genera la primera exposició dedicada a les xarxes socials i a la cultura centennial

· TikTok i els filtres d’Instagram convertits en peça de museu, el nou repte del CCCC de València
· El Centre de Cultura Contemporània obri el dijous 1 de juliol “El Dormitori”
València (30.06.21). El Centre del Carme Cultura Contemporània (CCCC) de València presenta el projecte “El Dormitori. Centennial Bedroom Art” en el qual per primera vegada les xarxes socials entren al museu i es converteixen en les protagonistes d’una exposició. Concretament el CCCC dedica dues sales, una al món TikTok i una altra als filtres d’Instagram, en el marc d’un projecte que analitza la cultura centennial a través d’una de les icones del ‘mainstream’ actual com és el ‘bedroom art’ (l’art del dormitori).
“El Dormitori” del CCCC és una proposta que explora la comunicació i les noves cultures centennials: art, música, disseny, ‘performance’, noves tecnologies i xarxes socials.

El director del CCCC, José Luis Pérez Pont, ha presentat aquest matí el projecte acompanyat per la seua comissària, Clara Barral, i per la responsable del disseny i concepte expositiu de “El Dormitori”, Vera Martín. A la presentació han assistit també, entre altres artistes, Belén Cabello, autora de la Sala TikTok i dani, una de les majors representants del ‘bedroom pop’ espanyol que actuarà durant l’obertura de la mostra, el pròxim 1 de juliol.

“El Dormitori” és una exposició i un projecte artístic que recull les últimes tendències de l’art, disseny, música, ‘performance’ i xarxes socials des d’una mirada cap a la intimitat de l’habitació i les noves tecnologies.

“El Dormitori” naix de la curiositat per explorar noves formes de comunicació i d’expressió artístiques de la generació centennial, els nascuts entre mitjans dels 90 i els 2000. Van ser la primera generació a tindre un vincle natural i digital amb Internet i a usar les xarxes socials com a mitjà per a la construcció d’una identitat digital. “El Dormitori” és un dels espais íntims, però també comuns des d’on tant l’emissor com el receptor, consumeixen i produeixen contingut social, artístic o d’expressió ideològica.

A causa de la pandèmia s’ha incrementat el temps a les nostres cases i, per a moltes persones, en el seu dormitori, la qual cosa va causar que naturalment es començara a generar en l’àmbit artístic una producció adaptada a l’espai i els mitjans del moment. Aquest fenomen i adaptació ha adquirit el nom de ‘bedroom art’. Creacions íntimes, democratitzades, instantànies, globals, constants, transformables que viatgen sense pors ni prejudicis per la xarxa, generant corrents artístics i ideològics al marge dels mitjans tradicionals.

“El Dormitori” fa referència també a un moment en el qual el món privat i el públic es contagien, i generant noves maneres de viure i estar que han enriquit noves generacions a través del DIY (‘fes-ho tu mateix’), la comunicació i el compartir comú.

El director del CCCC, José Luis Pérez Pont, ha manifestat que “amb el Dormitori, el CCCC continua experimentant amb nous formats expositius, obrint per primera vegada el museu a les xarxes socials, analitzant no sols l’art que es genera i es comparteix a través d’aquestes, sinó la xarxa social pròpia com a espai de creació i d’influència en el desenvolupament de la personalitat de tota una generació”.

Pérez Pont ha afegit que “aquest projecte ens presenta un fenomen artístic que ha pres força durant la pandèmia com és el ‘bedroom art’ i al mateix temps ens acosta a una generació d’artistes emergents als quals donem suport i que exploren la dualitat entre el privat i el públic i la construcció de la identitat personal i digital”.

Segons la comissària, Clara Barral, “aquesta exposició pretén ser testimoni d’aquest moment artístic i creatiu i convida el visitant a usar de manera interactiva les diferents sales d’aquesta exposició com són la Sala TikTok, la de la Música o la Sala de Filtres d’Instagram, aquesta última conceptualitzada i produïda en exclusiva per al CCCC per les prometedores artistes digitals Lola Zoido i Pau Jiménez (Urticae)”.

Per a Clara Barral, en les obres de les i els artistes d’aquesta generació hi ha un punt com de por al futur, una certa incertesa. Les obres són en la majoria de format reduït realitzades en xicotets tallers o en moltes ocasions en els seus dormitoris propis”.

Vera Martín ha afegit que “El Dormitorio” ens permet donar valor a una generació que sovint es veu criticada per l’ús de les xarxes socials, ens descobreix l’artista que hi ha darrere de les xarxes” i ha explicat que “l’exposició ens revela una contradicció entre peces molt digitals i obres vinculades als aspectes domèstics, artesanals, fins i tot a la sala TikTok, una de les tendències que ha aportat més seguidors als i les tiktokers és l’“aprén amb TikTok” tutorials en els quals ensenyen a fer qualsevol cosa amb les seues pròpies mans”.

El recorregut expositiu porta el visitant a experimentar un passeig, a vegades interactiu, que comença en el més ‘mainstream’ i digital a la sala TikTok desenvolupada per Belén Cabello i Joel Blanco, on es poden veure els primers 1.000 TikToks realitzats o un ordinador intel·ligent que està minant la criptomoneda Dogecoin durant la duració d’aquesta exposició. O la sala #pinkwallcccc, que reprodueix al CCCC la icònica paret rosa de Paul Smith a Los Angeles, temple mundial de la cultura popular que té més de 194.000 ‘selfies’ en Instagram.

Així es poden anar recorrent les sales de Música o gaudir de la instal·lació específica de Lola Zoido i Pau Jiménez (Urticae) de filtres d’Instagram en els quals les creadores exploren el moment just abans de dormir, “Motivat en part per la dependència actual que tenim cap als dispositius digitals a l’hora de sentir, veure i comunicar-nos, es generen rutines amb objectes comuns, col·locats acuradament a l’habitació formant xicotets altars electrònics, cadascun amb una fi determinant en aquest ritual nocturn” ha explicat la comissària.

El recorregut per la mostra es va tornant cada vegada més profund, habitable i ple de sorpreses. Les obres de diferents artistes emergents tant nascuts o residents en la Comunitat Valenciana com són Bella Báguena, Sandra Planes, Mateu-Lo, Emparxana juntament amb altres artistes nacionals: Vera Amores, Marc Badía, Isabella Benshimol, Silvia Coca, Luca Frati, Alba Galocha, Miguel Leiro, Inés Maestre, Esther Merinero, Lucas Muñoz, Sandra Planes, Gádor Eixiu, Inés Sistiaga, Tornasol studio, Inés Quezada, Jana, Clara Villar, Perla Zúñiga, es disposen al llarg de la Sala Ferreres evocant un dormitori amb rastres de quotidianitat i desitjos.

Intervencions

La música ‘bedroom pop’ arribarà de la mà d’una de les seues màximes representants, dani. Amb una veu dolça, ritmes apegalosos i lletres repletes de sinceritat, dani inaugurarà aquest dijous “El Dormitori”. La valenciana Conelli (8 de juliol) acostarà un altre dels fenòmens musicals del moment, el K-pop (korean popular music) en espanyol, nascut a València.

Pel llit d’“El Dormitori” passaran també les actuacions del ‘performer’ Jaume Clotet (2 juliol), la música urbana, ‘trap’, Ghouljaboy (11 de setembre) o la personal estètica musical de Stephen Please (9 d’octubre). A més es podrà gaudir de les reflexions de la valenciana Valeria Vegas (18 de setembre),  co-guionista juntament amb Los Javis de la sèrie “Veneno”; l’escriptor establit a Madrid, Andrea Lazarov (4 de setembre), director de la revista ‘Buffalo Zine’, entre altres i d’Elizabeth Duval (25 de setembre) filòsofa, poeta, escriptora i activista trans espanyola.

